Frikkadel is 'n tradisionele Suid-Afrikaanse, Deense, Duitse en Belgiese gereg, bestaande uit balletjies gerolde maalvleis wat gewoonlik gebak word in 'n oond, maar ook in kookolie diepgebraai kan word. Die resep kan onder andere broodkrummels, fyn gerasperde uie, tamaties, eiers, sout, asyn en speserye bevat. Dit kan met bykosse soos rys, kapokaartappels of selfs mieliepap bedien word. Die term Frikadelle het in die laat 17de eeu in die Duitse taalgebied ingeburger geraak. In die vroeë 18de eeu was ook benamings soos Frickedelle en Fricandelle gebruiklik waarmee na voorlopers van die huidige Frikandelle (snye gestoomde vleis) verwys is. Die etimologiese herkoms is omstrede. Sommige taalnavorsers beskou frikkadel as 'n leenwoord wat van die Italiaanse frittata en die diminutief frittadella afgelei sou wees, maar die laasgenoemde word nouliks gebruik en die eersgenoemde verwys in Italiaans eerder na 'n omelette wat van eiers berei word. Vleisbolletjies word in Italië algemeen polpette genoem. Die groot aantal sinonieme in die Duitse taalgebied wat van Bulette of Boulette in Noordoos-Duitsland tot faschierte Laibchen in Oostenryk strek, gooi meer lig oor die oorsprong van die gereg.